POLITIET STOPPET RUSSEFEST: Da politiet kom til blårussens fest på Nordly Grendehus på Bertnes lå festdeltakere ute og sov.

- Festen var ute av kontroll, det var for lite vakter og folk drakk åpenlyst utenfor lokalet. Det lå også folk ute og sov da vi kom, forteller operasjonsleder i Salten politidistrikt, Remi Johansen.

Nå beklager russen det hele.

Sa stopp

Det var klokken var 00.50 natt til lørdag at politiet sa stopp.

- I tillegg fant vi 10 til 20 jointer som trolig inneholdt hasj. Vi hadde narkohund på stedet, men det var så store utslag at vi ga opp. Vi stengte heller festen, sier Johansen.

I tillegg ble det funnet tom emballasje utenfor grendehuset.

- Vi mener det har vært narkotika av noe slag i denne emballasjen, sier operasjonslederen.

Han er overrasket over at det var så mye narkotika.

- Ja, det er vi. Dette var mer en forventet, sier han.

Ingen ble arrester.

- Denne festen holdt blårussen. Vi stengte arrangementet og fikk ryddet området, sier han.

Samtidig ble det holdt fest for tidligere russ på Samfunnet på Mørkved uten at politiet så seg nødt til å gripe inn.

Takker politiet

An.no har snakket med russepresident Ingrid Moen.

Hun sier at det var russestyret for blårussen ved Bodø videregående skole som arrangerte festen.

- Vi har hatt en fest før der vi hadde to vakter og en vaktlærling. Det gikk kjempefint. Derfor satset vi på like mange vakter også denne gangen, sier hun.

- Det er veldig synd at det ble slik. Jeg har full forståelse for at politiet stoppet festen. Jeg vil takke politiet - men jeg må si at dette ikke var noe kult eller artig.

- Hvor mange var det på festen?

- Jeg er ikke helt sikker, men det var ikke over 200 personer.

- Med tre vakter på så mange?

- Ja, det hadde gått fint før. Men vi ser nå at det var for få vakter. Det var en feilvudering.

- Trasig

- Er politiets framstilling av denne saken korrekt?

- Jeg mener det. Selv så jeg ikke at noen drev med noe narkotika, men jeg fikk ikke med meg alt. Det er ingen grunn til å mistro den informasjonen politiet har gitt. Men det er jo trasig at dette skjer.

- Er det vanlig å bruke narkotika på disse festene?

- Nei, men noen holder jo på med det, sier Ingrid Moen.

17-åringen forteller at dette var siste festen for blårussen før 17.mai.

De neste arrangementene skal foregå sammen med rødrussen på russecampen i Mørkvedbukta.